KOMISSION PÄÄTÖS,
tehty 23 päivänä kesäkuuta 2006,
yhteisön rahoitusosuuden vahvistamisesta lintuinfluenssan torjuntaa koskevista hätätoimenpiteistä Belgiassa vuonna 2003 aiheutuneiden kustannusten kattamiseksi
(tiedoksiannettu numerolla K(2006) 2422)
(Ainoastaan hollannin- ja ranskankieliset tekstit ovat todistusvoimaiset)
(2006/436/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 3 artiklan 3 kohdan,
sekä katsoo seuraavaa:
(1)
Belgiassa on vuonna 2003 esiintynyt lintuinfluenssan taudinpurkauksia. Taudin esiintyminen aiheutti vakavan vaaran yhteisön kotieläinkannalle.
(2)
Jotta taudin leviäminen voidaan estää ja tauti hävittää mahdollisimman varhaisessa vaiheessa, yhteisön olisi päätöksessä 90/424/ETY säädetyin edellytyksin osallistuttava niiden tukikelpoisten kustannusten rahoittamiseen, joita jäsenvaltiolle on aiheutunut taudin torjumiseksi toteutetuista hätätoimenpiteistä.
(3)
Yhteisön ensimmäisestä rahoitustuesta Belgiassa vuonna 2003 toteutettujen lintuinfluenssan (avian influenza) hävittämistoimenpiteiden tukikelpoisiin kustannuksiin 10 päivänä lokakuuta 2003 tehdyllä komission päätöksellä 2003/749/EY (2) Belgialle myönnetään yhteisön taloudellista tukea vuonna 2003 lintuinfluenssan torjumiseksi toteutetuista hätätoimenpiteistä aiheutuneiden kustannusten rahoittamista varten.
(4)
Edellä mainitun päätöksen mukaisesti myönnettiin 3 000 000 euron suuruinen ensimmäinen erä.
(5)
Edellä mainitun päätöksen nojalla yhteisön taloudellisen tuen loppuerä määrätään Belgian 13 päivänä tammikuuta ja 24 päivänä maaliskuuta 2004 toimittaman hakemuksen, hakemuksessa mainittuja kustannuksia tukevien asiakirjojen ja komission itse paikalla suorittamien tarkastusten tulosten perusteella. Belgian hakemuksessa esitettyjen kustannusten summa oli 18 035 727,78 euroa, josta yhteisön taloudellinen tuki saa olla enintään 50 prosenttia tukikelpoisista kustannuksista.
(6)
Edellä mainitut seikat huomioon ottaen olisi vahvistettava Belgialle vuonna 2003 lintuinfluenssan hävittämisestä aiheutuneita kustannuksia varten myönnettävän yhteisön taloudellisen tuen kokonaismäärä.
(7)
Komission yhteisön eläinlääkintäsääntöjen mukaisesti tekemien tarkastusten tuloksista ja yhteisön taloudellisen tuen myöntämistä koskevista edellytyksistä johtuu, että ilmoitettujen kustannusten koko summaa ei voida katsoa yhteisön taloudellisen tuen kannalta tukikelpoiseksi.
(8)
Komission viimeisimmät huomautukset, lopulliset päätelmät ja tukikelpoisten kustannusten laskentamenetelmät on toimitettu Belgialle 21 päivänä helmikuuta 2006.
(9)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Päätöksen 2003/749/EY nojalla Belgialle vuonna 2003 lintuinfluenssan hävittämiseen liittyviä kustannuksia varten myönnettävän yhteisön taloudellisen tuen kokonaismääräksi vahvistetaan 8 088 508,16 euroa.
Koska 3 000 000 euron suuruinen ensimmäinen erä on päätöksen 2003/749/EY mukaisesti jo myönnetty, yhteisön taloudellisen tuen loppueräksi vahvistetaan 5 088 508,16 euroa.
2 artikla
Tämä päätös on osoitettu Belgian kuningaskunnalle.
Tehty Brysselissä 23 päivänä kesäkuuta 2006.